P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)



1. Pripravovaný právny predpis

Návrh opatrenia Národnej banky Slovenska z ... 2027 č. .../2027, ktorým sa ustanovuje spôsob preukazovania splnenia podmienok na udelenie predchádzajúceho súhlasu Národnej banky Slovenska podľa § 77 ods. 1 zákona č. 39/2015 Z. z. o poisťovníctve a o zmene a doplnení niektorých zákonov (ďalej len ,,návrh opatrenia“).


2. Základné ciele a tézy právnej úpravy

Cieľom návrhu opatrenia je ustanoviť spôsob preukazovania splnenia podmienok na udelenie predchádzajúcich súhlasov Národnej banky Slovenska podľa zákona o poisťovníctve ustanovením náležitostí žiadostí o udelenie jednotlivých predchádzajúcich súhlasov a rozsahu údajov, informácií a dokladov predkladaných žiadateľom na preukázanie splnenia zákonných podmienok na ich udelenie. 

Návrh opatrenia upraví osobitné náležitosti žiadostí vzťahujúcich sa na jednotlivé predchádzajúce súhlasy podľa zákona o poisťovníctve. Súčasťou právnej úpravy bude aj vymedzenie rozsahu údajov, informácií a dokladov potrebných na posúdenie splnenia podmienok ustanovených v § 77 ods. 2 zákona o poisťovníctve a o zmene a doplnení niektorých zákonov v znení neskorších predpisov (ďalej len „zákon o poisťovníctve“).

Návrh opatrenia zohľadní zmeny vyplývajúce z novely zákona o poisťovníctve, najmä rozšírenie okruhu predchádzajúcich súhlasov Národnej banky Slovenska a nové požiadavky na preukazovanie splnenia podmienok na ich udelenie.
Navrhované opatrenie sa vydáva na základe splnomocňovacieho ustanovenia § 77 ods. 10 zákona o poisťovníctve.


3. Zhodnotenie súčasného stavu 

V súčasnosti predmetnú problematiku upravuje opatrenie Národnej banky Slovenska č. 5/2015, ktorým sa ustanovuje spôsob preukazovania splnenia podmienok na udelenie predchádzajúceho súhlasu Národnej banky Slovenska podľa § 77 ods. 1 zákona č. 39/2015 Z. z. o poisťovníctve a o zmene a doplnení niektorých zákonov v znení opatrení č. 6/2017 a č. 2/2021 (ďalej len „opatrenie NBS č. 5/2015“).

Potreba vypracovania nového opatrenia Národnej banky Slovenska vznikla v dôsledku novely zákona o poisťovníctve, ktorou sa do právneho poriadku Slovenskej republiky transponuje smernica Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ. 

Nové opatrenie zároveň zohľadní aj poznatky získané z aplikačnej a dohľadovej praxe s cieľom odstrániť identifikované výkladové a aplikačné nejasnosti, spresniť existujúce ustanovenia a zabezpečiť väčšiu prehľadnosť a jednoznačnosť právnej úpravy.

V zmysle uvedeného s ohľadom na rozsah a charakter legislatívnych zmien je zámerom predkladateľa vydať  nové opatrenie Národnej banky Slovenska namiesto novelizácie pôvodného opatrenia NBS č. 5/2015. 


4. Spôsob zapojenia verejnosti do tvorby právneho predpisu

Verejnosť sa môže zapojiť do prípravy právneho predpisu formou zasielania podnetov a návrhov v súlade so základným cieľom podľa bodu 2.

Kontaktné údaje:
Národná banka Slovenska 
Úsek dohľadu a ochrany finančného spotrebiteľa
Odbor dohľadu nad poisťovníctvom a dôchodkovým sporením
Imricha Karvaša 1
813 25 Bratislava
email: oznamopk@nbs.sk


5. Predpokladaný termín začatia pripomienkového konania
December 2026

